Henricus, Dei gratia Autissiodorensis episcopus, universis presentes litteras inspecturis in Domino salutem. Noveritis quod nos litteras religiosorum virorum abbatis et conventui Sancti Benedicti Floriacensis vidimus et inspeximus verbo ad verbum sub hac forma: Bartholomeus, Dei gratia abbas humilis Sancti Benedicti Floriacensis omnibus presentes litteras inspecturis in Domino salutem. Noverit universitas vestra quod cum inter nos, ex una parte, et Petronillam, relictam Petri Senecho, et filios ejusdem Petri et Benedictum Fabrum, ex alia, verteretur contentio coram venerabili viro Remigio, archipresbytero de Sancto Salvatore, super quibusdam terris apud Noas, Bruciam et pratum Gontaut constitutis, quas nostras esse dicebamus, tandem compositum fuit in hunc modum, quod nos quittavimus eisdem dictas terras et concessimus sub annua pensione quatuor solidorum parisiensium priori nostro de Giemo persolvendorum sibi et heredibus suis in perpetuum possidendas, ita quod ipsi plenam decimam de dictis terris priori nostro de Giemo persolvent et in tempore messionum ante amotionem gerbarum tenentur insinuare prefato priori vel mandato ipsius, ut mittat pro decima sua capienda, qui, si statim non miserit, possessores dictarum terrarum extunc gerbas suas libere poterunt amovere. Pro hac autem quittatione terrarum ipsi dederunt nobis quamdam vineam sitam juxta prioratum nostrum de Giemo et concesserunt in perpetuo possidendam et nos ipsos absolvimus ab illis querelis quas movimus contra ipsos coram prefato archipresbytero de Sancto Salvatore. In cujus rei memoriam presentes litteras sigilli nostri munimine fecimus roborari. Datum anno Domini 1231, mense septembri.